Helge Adam Møller (KF), 2002-11-26:
Den Konservative Folketingsgruppe er ikke afvisende over for grundideen i dette forslag, men vi kan ikke støtte beslutningsforslaget i den foreliggende form, dels fordi det er revet ud af en større sammenhæng, dels fordi forslaget i nogle sammenhænge vil virke alt for blødt eller for mildt i forhold til nogle af de EU-rammeafgørelser, som vi jo selv har været med til at træffe.
Det er nemlig rammeafgørelser, som betyder, at strafferammen for visse lovovertrædelser, der begås som en del af f.eks. organiseret kriminalitet, skal hæves med langt mere end de 50 pct., som beslutningsforslaget lægger op til.
Når jeg før sagde, at forslaget skal ses i en større sammenhæng, så skal jeg ikke lægge skjul på, at det undrer mig noget, at forslaget kommer fra Socialdemokratiet på nuværende tidspunkt.
Dette hænger sammen med, at vi jo alle ved, at Straffelovrådet for ca. 3 år siden på Folketingets initiativ gik i gang med at foretage en samlet vurdering af hele straffeloven og herunder også de eksisterende strafferammer og de forskellige typer af kriminelle handlinger, og hvordan de skulle straffes kontra hinanden. Formålet med denne kulegravning var at komme med indstillinger til ændringer i straffeloven - eventuelle indstillinger, skal jeg måske sige.
Og det er sådan, at det meget brede kommissorium, som Straffelovrådet fik i forbindelse med sit arbejde, også omfatter den problemstilling, som dette beslutningsforslaget vedrører, nemlig organiseret kriminalitet.
Derfor synes jeg i virkeligheden, at det er rimeligt, at Socialdemokratiet fastholder det synspunkt, de har haft det sidste år, nemlig at vi venter de få måneder, der er tilbage, til Straffelovrådet kommer med sit samlede udspil, men så ser jeg også frem til en spændende debat.
Når jeg før nævnte, at hvis man vedtog det foreliggende beslutningsforslag, så risikerede man, at den strafskærpelse på 50 pct., som forslaget lægger op til, i en række tilfælde vil være en alt for mild eller en alt for lav afgørelse, så hænger det jo sammen med det eksempel, som også justitsministeren nævnte.
Vi har i dag en rammeafgørelse fra EU, der vedrører bekæmpelse af børnepornografi og seksuelt misbrug af børn, og den afgørelse forpligter samtlige medlemsstater, herunder også Danmark, til, at vi skal have en maksimum strafferamme på mellem 1 og 3 år.
Den samme rammeafgørelse siger også, at hvis børnepornografien eller misbruget sker som led i f.eks. organiseret kriminalitet, ja, så skal maksimumstraffen ligge imellem 5 og 10 år.
Og det er altså ikke en forøgelse på kun 50 pct., som beslutningsforslaget lægger op til, men det kan være en forøgelse på helt op til 300 pct. eller mere, altså en tredobling af straffen.
Lad mig for god ordens skyld, som også andre ordførere har været inde på, og som forslagsstillerne også selv nævner i slutningen af bemærkningerne, nævne, at vi i straffelovens § 80, stk. 2, eller den paragraf, giver domstolene en mulighed for en væsentlig øgning af strafudmålingen, hvis den kriminelle handling begås af flere i forening.
Så det er i dag ikke sådan, heldigvis ikke eller selvfølgelig ikke, at rockerkriminalitet eller anden organiseret kriminalitet ikke kan straffes og ikke kan straffes meget hårdt og meget længe her i Danmark.
Det kan den, og det skal den selvfølgelig også kunne i fremtiden.